CII.  Privilegium pro abbatia S. Gisleni.   (Velletri, April. 4.) [REIFFENBERG,  Monuments,  VIII, 393]
Author: Lucius III
Date:  [de vinea]

LUCIUS episcopus, servus servorum Dei, dilectis filiis abbati monasterii Sancti Gisleni, ejusque fratribus, tam praesentibus quam futuris regularem vitam professis, in perpetuum.

Effectum justa postulantibus indulgere, et vigor aequitatis et ordo exigit rationis, praesertim cum petentium voluntates et pietas adjuvat et veritas non relinquitur. Eapropter, dilecti in Domino filii, vestris justis postulationibus clementer annuimus, et praefatum monasterium, in quo estis divino mancipati obsequio, sub beati Petri et nostra protectione suscipimus et praesentis scripti privilegio communimus, imprimis siquidem statuentes ut ordo monasticus, qui secundum Deum et Beati Benedicti Regulam in eo loco institutus esse dignoscitur, perpetuis ibidem temporibus inviolabiliter observetur. Praeterea, quascunque possessiones, quaecunque bona idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Locum ipsum in quo praefatum monasterium situm est cum omnibus pertinentiis suis; in villa Logia curtem, dominicatam et carrucatam terrae arabilis cum curtilibus, cum omni decima, tam ipsius terrae quam omnium feodorum ejusdem villae; decimas quas habetis in terris Sancti Petri, decimam decimae Hugonis, villare quod dicitur ultramontes cum pertinentiis suis, et ejusdem loci ecclesiam cum appendiciis suis Harminiaco et Beuweniis; decimam de curte et de terris Sancti Landolini; in Novella terram arabilem unius carrucatae, quartam partem villae Blelgiis, cum pertinentiis suis et districto; in villa quae dicitur Wamia allodium Gonteri et Aegidii filii ejus de Cing; terramque Hugonis de Aengien cum aliis terris, curtilibus, redditibus, pratis et silvis; partem villae Durni cum villa et districto, villam de Waherias et curtem dominicatam, ab omni advocatione et decima liberam; ecclesiam, quam sub annuo censu centum solidorum Cameracensis monetae ab ecclesia Sancti Gaugerici possidetis; in villa Chavren curtem dominicatam, cum terris, pratis, silvis, aquis, et curtilibus et portione decimae ab omni dominio libera, et ab aliis partibus divisa; in villa quae dicitur Harcheis tres fertones, ad pondus Flandriae, quos debet Alnensis ecclesia pro terra Heluidis; in Resbaco, curtem dominicatam et tres partes totius allodii, tam in terris quam in silvis, aquis, pratis et redditibus cum districto; apud Roncherias sex marcas argenti ad pondus Coloniae, quos debet Camberonis ecclesia sub annuo censu pro ejusdem loci terris, et altari cum capella de Herieriponte; altare de Cella, cum appendiciis suis Hornuth et Quaternione; ecclesiam de Durno cum appendiciis suis Blelgiis, Hercana, Astices et Slogio; ecclesiam de Villari cum appendiciis suis Harminiaco et Bewengiis; ecclesiam de Wama cum suis pertinentiis Wamiolo et Reseniis, Bassecles cum appendiciis suis; Altregiam, cum capella de villa, cum omnibus appendiciis suis, ab omni exactione liberam, praeter episcopi obsonium; apud Imbrechies curtem et terras dominicatas cum pratis et aquis, duas partes communis allodii ab omni exactione liberas, altare de Bosut, a personatu et ab omni exactione liberum, praeter annuum sex denariorum redditum pro episcopi obsonio; altare de Baldurno cum appendicio suo Willeroth, ab omni exactione liberum, praeter annuum trium solidorum redditum pro episcopi obsonio; altare de Lingniis et de Tumaide; capellam de Rameniis, liberam a personatu et omni exactione, praeter episcopi obsonia; Abechias cum appendiciis suis Belchi, Molembois, Popiola, Petrewez et aliis appendiciis suis; altaria quoque a bonae memoriae Nicolao quondam Cameracensi episcopo vobis collata et ejusdem privilegiis confirmata; Harchies cum appendiciis suis, Grandiecclesia et Stambrusia, et capellam de Equi campo; altare de Blathum, liberum et sine personatu; capellam de Wieres liberam, praeter sonegium duodecim denariorum; altare de Tulin cum appendiciis suis Hainin, altare de Huncheniis; altare de Hersella, altare de Rascengien, altare de Humberges; altare de Goi cum terra et appendiciis suis, altare de Longiis cum appendiciis suis Dolciis et capella de Squeri, capellam Delfait et capellam de Herieriponte, liberas ab omni exactione et personatu; in villa Alemannis curtem dominicatam et decimam ipsius curtis et terrae ad eamdem villam pertinentis in terris, vineis, pratis, silvis, et quaeque in pago Suessionensi Beati Gisleni juste ac pacifice possidetis; curtem et terras dominicatas apud Altregium, et partes communis allodii in terris, aquis, pratis, silvis et redditibus, ab omni exactione vel advocatione liberas; villam Bassecles cum omnibus appendiciis suis, et villicationem ejusdem villae in eleemosynam monasterio vestro concessam. Sane novalium vestrorum quae propriis manibus vel sumptibus colitis, sive de nutrimentis animalium vestrorum, nullus a vobis decimas exigere vel extorquere praesumat. Liceat quoque vobis clericos vel laicos, e saeculo fugientes liberos et absolutos, ad conversionem vestram recipere, et absque contradictione aliqua retinere. Cum autem generale interdictum terrae fuerit, liceat vobis, januis clausis, exclusis excommunicatis et interdictis, non pulsatis campanis, suppressa voce divina officia celebrare. Sepulturam quoque ipsius loci liberam esse decernimus ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen illarum ecclesiarum justitia a quibus mortuorum corpora assumuntur. Obeunte vero te nunc ejusdem loci abbate vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris, secundum Dei timorem et beati Benedicti Regulam, providerint eligendum. Consuetudines etiam antiquas, libertates, immunitates eidem monasterio concessas et hactenus observatas, ratas habemus, easque futuris temporibus manere decernimus illibatas. Inhibemus insuper ne quis in vos vel ecclesias vestras, sine manifesta et rationabili causa, excommunicationis vel interdicti sententiam audeat promulgare. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre vel ablatas retinere, minuere, seu quibuslibet vexationibus fatigare, sed omnia integra conserventur, eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum condigna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen, amen. Ego Lucius catholicae Ecclesiae episcopus. Ego Petrus presbyter cardinalis tit. Sanctae Susannae. Ego Vivianus tituli Sancti Stephani in Coelio Monte presbyter cardinalis. Ego Laborans, presbyter cardinalis Sanctae Mariae trans Tiberim, tituli Calixti. Ego Albinus diaconus cardinalis Sanctae Mariae Ego Rainerus presbyter cardinalis Sanctorum Joannis et Pauli tituli Pammachii. Ego Hubertus presbyter cardinalis Sancti Laurentii in Damaso. Ego Theodinus Portuensis et Sanctae Rufinae sedis episcopus. Ego Hyacinthus diaconus cardinalis Sanctae Mariae in Cosmedin. Ego Ardicio diaconus cardinalis Sancti Theodori. Ego Bono Sancti Angeli diaconus cardinalis. Ego Octavianus diaconus cardinalis Sanctorum Sergii et Bacchi. Ego Soffredus diaconus cardinalis Sanctae Mariae in Via Lata. novae, Datum Velletri, per manum Alberti Sanctae Romanae Ecclesiae presbyteri cardinalis et cancellarii, II Nonas Aprilis, indictione I, Incarnationis Dominicae anno 1183, pontificatus vero domini Lucii papae III anno II.

Notes: ( Slogia ) ( Doulzies ) ( Defait, Defayt )